《送陈旺司训之毗陵》
明代·杨荣

年少负才志，力学勤书诗。振铎大江右，声誉已四驰。

朅来始相见，羡子美令仪。皎然玉树姿，煜煜含清辉。

操觚为文章，雅正且出奇。复此拜恩宠，鸣佩辞禁闱。

分教向毗陵，与我叙别离。子行且慰意，守职为儒师。

以道淑多士，勿谓官秩卑。当今圣明王，功高德巍巍。

崇儒重贤俊，致治昭雍熙。勉旃益励志，敦默慎自持。

喻如荆山玉，终不尔弃遗。申章以赠行，莫讶相箴规。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。